സംരക്ഷണഭിത്തിയുടെയും അനുബന്ധ റോഡിന്റെയും നിര്മ്മാണത്തിലെ ഉദ്യോഗസ്ഥ അനാസ്ഥ: വില്ലേജ് ഓഫീസ് ഉപരോധിച്ചു ഹരിപ്പാട്: ചിങ്ങോലി ഒന്നാം വാര്ഡില് കഴുവേറ്റുംകുന്നേല് ഭാഗത്തെ തോടിന്റെ സംരക്ഷണഭിത്തിയുടെയും അനുബന്ധ റോഡിന്റെയും നിര്മ്മാണത്തിലെ ഉദ്യോഗസ്ഥ അനാസ്ഥയ്ക്കെതിരെ ചിങ്ങോലി മണ്ഡലം കോണ്ഗ്രസ് കമ്മിറ്റിയുടെ നേതൃത്വത്തില് ചിങ്ങോലി വില്ലേജ് ഓഫീസ് ഉപരോധിച്ചു. എത്രയും വേഗം കഴുവേറ്റുംകുന്നേല് പ്രദേശവാസികളുടെ യാത്രാദുരിതത്തിന് പരിഹാരമായിട്ടുള്ള ഈ പ്രവൃത്തി ആരംഭിക്കുന്നതിനുള്ള തടസ്സങ്ങള് പരിഹരിക്കുന്നതിന് ബന്ധപ്പെട്ട ഉദ്യോഗസ്ഥര് തയ്യാറാകണമെന്നാവശ്യപ്പെട്ടാണ് ഉപരോധം സംഘടിപ്പിച്ചത്. അനാസ്ഥ തുടര്ന്നാല് ശക്തമായ പ്രക്ഷോഭം സംഘടിപ്പിക്കുമെന്നും നേതാക്കള് പറഞ്ഞു. ജില്ലാ പഞ്ചായത്ത് പ്രതിപക്ഷ നേതാവ് ജോണ് തോമസ് ഉപരോധത്തിന് നേതൃത്വം നല്കി. ഡി സി സി ജനറല്സെക്രട്ടറി അഡ്വ. വി. ഷുക്കൂര് ഉപരോധസമരം ഉദ്ഘാടനം ചെയ്തു. കോണ്ഗ്രസ് ചിങ്ങോലി മണ്ഡലം പ്രസിഡന്റ് പി. ജി. ശാന്തകുമാര് അദ്ധ്യക്ഷത വഹിച്ചു. ഡി സി സി ജനറല്സെക്രട്ടറി ജേക്കബ് തമ്ബാന്, ഡിഡിസി അംഗങ്ങളായ സുധാകരന്ചിങ്ങോലി, എച്ച്. നിയാസ്, രണ്ജിത്ത് ചിങ്ങോലി, പഞ്ചായത്ത് പ്രസിഡന്റ് ജി. സജിനി, അജീര് മുഹമ്മദ്, വേണുഗോപാലന് നായര്, സി. തുളസീധരന്, ടി. പി. ബിജു, കേരളകുമാര്, അജയകുമാര് എന്നിവര് സംസാരിച്ചു. ഉപരോധത്തില് പങ്കെടുത്തവരെ കരിലക്കുളങ്ങര പൊലീസ് അറസ്റ്റ് ചെയ്ത് നീക്കി. രമേശ് ചെന്നിത്തല എംഎല്എയുടെ ആസ്തി വികസന ഫണ്ടില് നിന്നും അനുവദിച്ച 20182019 വര്ഷത്തെ പദ്ധതിയില് രണ്ടാം ഘട്ട പ്രവൃത്തിയ്ക്കായി 24ലക്ഷം രൂപ അനുവദിച്ച് എല്ലാ നടപടികളും പൂര്ത്തിയാക്കി ടെന്ഡര് ചെയ്തിരുന്നു. റവന്യു ഉദ്യോഗസ്ഥരുടെ അനാസ്ഥയില് പണി ആരംഭിക്കാന് കഴിയാത്തതെന്ന് പ്രതിഷേധക്കാര് ആരോപിച്ചു. തോടും പുറമ്ബോക്കും അളന്നു തിട്ടപ്പെടുത്തി എത്രയും വേഗം പണി ആരംഭിക്കുന്നതിന് റവന്യു മന്ത്രിയും ഉദ്യോഗസ്ഥരും രമേശ് ചെന്നിത്തലയുമായി നടത്തിയ ചര്ച്ചയില് ഉദ്യോഗസ്ഥര്ക്ക് നിര്ദ്ദേശം നല്കിയിരുന്നു. എംഎല്എയും ജില്ലാ പഞ്ചായത്ത് അംഗം ജോണ് തോമസും നിരവധി തവണ റവന്യുജലസേചന വകുപ്പ് ഉദ്യോഗസ്ഥരെ നേരില് കണ്ട് പ്രശ്നത്തിന്റെ ഗൗരവം ബോധ്യപ്പെടുത്തിയിട്ടും യാതൊരു നടപടിയും ഉണ്ടായിട്ടില്ല.